Maar dis nie al nie. Mitchell hou ook daarvan om sy gaste op ‘n wandeltog teen die rantjies aan die oorkant van die Doring te neem en hulle van die pragtigste San rotstekeninge in die gebied te wys. En, terwyl hy jou van die een rotshang na die ander – teen die rantjis wat eintlik die “agterkant” van die Gif- en Maskamberge vorm – neem, vertel hy jou strykdeur van die groot verskeidenheid veldblomme en ander interessante plante in die omgewing.
“Hier was ‘n rotskunskenner wat ‘n ingewikkelde verduideliking gehad het oor wat presies uitgebeeld word,” sê Mitchell en gee ons ‘n taamlike ingewikkelde relaas. “ek dink dis eenvoudig ‘n jagtog, met die jagters wat ‘n geraas maak met goed soos ratels, en die bokke aanjaag na die afgrond by die rivier hier agter. Dis ‘n oer-oue jagmetode.” Sy verduideliking klink vir ons in die kol.